Yhdysvaltain presidentti Donald Trump sanoo tapaavansa Pohjois-Korean johtajan Kim Jong-unin suunnitellusti 12. kesäkuuta.

Yhdysvaltain presidentti Donald Trump vahvisti perjantaina, että historiallinen tapaaminen Pohjois-Korean johtajan Kim Jong-unin kanssa näyttää toteutuvan sittenkin.

Trumpin mukaan tapaaminen järjestetään aiemmin esillä olleen suunnitelman mukaan Singaporessa 12. kesäkuuta.

Trump ehti jo kertaalleen perua tapaamisen, kun Kim oli uhkaillut tapaamisen perumisella, mikäli Yhdysvallat jatkossakin vaatii Pohjois-Koreaa yksipuolisesti luopumaan ydinaseistaan. Tapaamisen valmisteluja on tästä huolimatta jatkettu edelleen, ja Trump on ilmaissut pitävänsä mahdollisena, että se toteutuu alkuperäisen suunnitelman mukaan.

Trump tapasi tänään Valkoisessa talossa korkea-arvoisen Pohjois-Korean edustajan Kim Yong-cholin, joka toimitti presidentille odotetun kirjeen Kim Jong-unilta.

Uutistoimistojen mukaan Trump luonnehti kirjeen olleen ”erittäin mukava” sekä ”erittäin mielenkiintoinen”. Presidentti ei kuitenkaan kertonut tarkemmin sen sisällöstä.

Kaksikko keskusteli Trumpin mukaan Valkoisessa talossa Korean sodan lopettamisesta. Hän ilmoitti lisäksi, ettei Kim Jong-unin ja Venäjän ulkoministerin Sergei Lavrovin torstainen tapaaminen miellyttänyt häntä.

Trump sanoi myös kertoneensa Kim Yong-cholille, että Yhdysvalloilla oli valmiina liuta uusia Pohjois-Korean vastaisia pakotteita, mutta niitä ei olla nyt ottamassa käyttöön.

Trumpin mukaan tapaaminen sujui hyvin ja hän luonnehti sen olleen ”loistava alku” Pohjois-Korean kanssa.